SISB ออลไทม์ไฮ! ลุ้น Q4 เด่นต่อ รับนักเรียนเพิ่ม โบรกชี้กำไรปีนี้โต 68%
SISB วิ่ง 4% ออลไทม์ไฮ! เก็งกำไรไตรมาส 4/65 โตต่อ อานิสงส์นักเรียนไทย-ต่างชาติเพิ่ม คาดปีนี้แตะระดับ 3.1 พันคน โบรกชี้กำไรปีนี้โต 68%
SISB วิ่ง 4% ออลไทม์ไฮ! เก็งกำไรไตรมาส 4/65 โตต่อ อานิสงส์นักเรียนไทย-ต่างชาติเพิ่ม คาดปีนี้แตะระดับ 3.1 พันคน โบรกชี้กำไรปีนี้โต 68%
17 พ.ย. 2565

ผู้สื่อข่าวรายงานว่า วันนี้ (17 พ.ย.65) ราคาหุ้น บริษัท เอสไอเอสบี จำกัด (มหาชน) หรือ SISB ณ เวลา 11:03 น. อยู่ที่ระดับ 20.30 บาท บวก 0.70 บาท หรือ 3.57% สูงสุดที่ระดับ 20.30 บาท ต่ำสุดที่ระดับ 19.60 บาท ด้วยมูลค่าการซื้อขาย 36.24 ล้านบาท สำหรับราคาหุ้น SISB ปรับตัวขึ้นมาแตะระดับสูงสุด หรือ “ออลไทม์ไฮ” นับตั้งแต่ก่อตั้งบริษัทฯ

นายยิว ฮอค โคว ประธานเจ้าหน้าที่บริหาร SISB เปิดเผยว่า แนวโน้มผลการดำเนินธุรกิจในช่วงไตรมาส 4/65 จะยังคงมีทิศทางที่ดีต่อเนื่อง เพราะมีการจัดกิจกรรมต่างๆ ได้ตามปกติ ขณะเดียวกันมีจำนวนนักเรียนไทยและต่างชาติเข้ามาศึกษาเพิ่มขึ้นอย่างคึกคัก ช่วยผลักดันให้จำนวนนักเรียนเพิ่มมากขึ้น ดังนั้นภาพรวมการดำเนินธุรกิจในปี 65 จึงมั่นใจว่าจะเป็นไปตามเป้าหมายที่วางไว้ และคาดว่าจะมีจำนวนนักเรียนสิ้นปีนี้ แตะระดับ 3.1 พันคน
ทั้งนี้กลุ่มบริษัทฯ ยังคงเดินหน้าตามแผนและกลยุทธ์การดำเนินธุรกิจในช่วง 5 ปี (ปี 65-69) เพื่อรองรับแผนการเติบโตที่ยั่งยืนในระยะยาว ผ่านการขยายโรงเรียนสาขาเพิ่มอย่างต่อเนื่อง วางเป้าหมายจำนวนนักเรียนภายในกลุ่ม 4,250 คน ในปี 66 เตรียมเปิดโรงเรียนนานาชาติแห่งที่ 5 โรงเรียนนานาชาติสิงคโปร์ นนทบุรี ตามแผน และเปิดโรงเรียนนานาชาติแห่งที่ 6 โรงเรียนนานาชาติสิงคโปร์ ระยอง เพื่อรองรับความต้องการของผู้ปกครองและนักเรียนในพื้นที่จังหวัดระยองและในพื้นที่ใกล้เคียง
ขณะเดียวกัน บล.ฟินันเซีย ไซรัส ระบุในบทวิเคราะห์ ว่า คาดกำไรสุทธิปีนี้โต 68% เทียบช่วงเดียวกันของปีก่อน ส่วนปี 66 เติบโต 42% เทียบช่วงเดียวกันของปีก่อน จึงยังคงคำแนะนำ “ซื้อ”